SUID-AFRIKAANSE RADIOLIGA 
SARLNUUS SONDAG 25 JULIE 2004 


U luister na amateurradiostasie ZS6SRL van die Suid-Afrikaanse Radioliga, die 
nasionale vereniging vir amateurradio in Suid-Afrika, met `n nuusbulletin wat 
elke Sondag om 08:15 Sentraal Afrika Tyd (SAT) in Afrikaans en om 08:30 SAT 
in Engels uitgesaai word. 


Hierdie bulletin is ook op die webwerf van die SARL by www.sarl.org.za 
en op pakketbulletinborde beskikbaar sowel as per Echolink vanaf ZS6FCS. 
Echolinkgebruikers word uitgenooi om die bulletin op hul plaaslike herhalers te 
herlei. 


Navrae oor hoe om Echolink te bekom en te gebruik of rapporte, kommentaar 
of voorstelle oor die Echolinkdiens sal waardeer word en kan per e-pos gestuur 
word aan zs6fcs@telkomsa.net. 


STIL SLEUTELS 


Die Wes-Rand Amateurradioklub kondig met leedwese die afsterwe van Clive 
Carr, ZS6CLC, op Donderdag 15 Julie 2004, aan. 


Clive was `n baie aktiewe lid van die klub. Vroeg in die 1990's was Clive `n 
komiteelid asook voorsitter van die destydse 'Tak Wesrand van die SARL. Op 
18 Julie 1992 het hy die Jong Amateur van die jaar toekenning van die SARL 
ontvang. 


Ons betuig ons innige meegevoel met sy moeder, vader, suster, ander familie en 
vriende. 


Die begrafnisdiens vind op Maandag 26 Julie om 11:00 vanuit die Discovery 
Christian Life Centre op die hoek van Celeste- en Winifredweg, Discovery, Rood- 
epoort plaas. 


Dit is met spyt dat ons die skielike heengaan van een van ons ou garde, Ronald 
Gilmour,ZS1K, terwyl hy by sy dogter in Johannesburg gekuier het, moet 
aankondig. 


Ronnie, soos hy alom bekend was, was 87 jaar oud en het op Saterdag 17 Julie 
'n hartaanval gehad en het `n paar uur later beswyk. 


Ronnie was `n elektriese ingenieur by die Kaapstadse Munisipaliteit en het in 
Vishoek gebly waar hy `n erelid van die Fish Hoek Amateur Radio, Electronics 
and Computer Club was. 


Ronnie was die seun van die legendariese Peter Gilmour, ZS1K, wat op `n sta- 
dium die oudste lewende radioamateur in Suid-Afrika was. Peter was die eerste 
radioeksperimenteerder om in 1910 programme aan die publiek vanaf sy huis in 
Muizenberg uit te saai. 


Ronnie ZS1K/P6 het elke Sondag `n gereelde sked met van sy ou vriende ZS1CL, 
ZS1GR, ZS1AU en ZS6LP gehad. Hy was werklik een van die laastes van die 


ou garde van die vroeë dae. 


Aan sy vrou Pippa, sy seun lan, kleinkinders, ander familie en vriende gaan ons 
innige meegevoel uit. 


Ons het ook verneem dat John D Kraus, W8JK, van Delaware, Ohio, radioster- 
rekundige, antennaontwerper, kosmiese navorser en outeur van die klassieke 
teksboek “Antennas” en ander titels op 18 Julie in die ouderdom van 94 jaar 
oorlede is. Amateurradio is baie aan sy nalatenskap verskuldig. 


(POUSE) 

In die nuus vandag; 

SARLHAMFESTOPGRADERING 

NUUS VAN DIE OSL-BURO 

AMATEURS MOET KLK-TOETSE AAN SARL RAPPORTEER 


Bly ingeskakel vir meer besonderhede hieroor en ander nuusitems. Besoek ook 
die SARL se webblad of skakel die SARL-kantoor wat vanaf 09:00 tot 13:00 op 
weeksdae oop is by telefoon 011 675-2893 vir inligting oor hoe om by die SARL 
aan te sluit, boekverkope en alle verwante amateurradio-aangeleenthede. 


Die SARLnuusdiens nooi klubs en individue om nuus aangaande amateurradio 
op die webwerf van die SARL te plaas by www.sarl.org.za/newsinbox.asp nie 
later nie as die Donderdag wat die bulletin voorafgaan. Indien moontlik doen 
dit asb in Afrikaans sowel as Engels. 


U luister na ZS6SRL en die nuus volg in besonderhede: 
SARLHAMFESTOPGRADERING 


Nog drie onderwerpe is bygevoeg tot die lesingsprogram vir die SARLhamfest 
wat op 21 Augustus gehou gaan word en dit beloof om die grootste amateurra- 
diogeleentheid te wees wat Suid-Afrika in jare beleef het. Dominigue 'Toldo sal 
demonstrasies en 'n praatjie lewer oor sonfakkelmonitering, Dave Long, ZSSER 
sal praat oor weersatellietontvangs en die toepassing in onderwys terwyl Thomas 
Abbott `n lesing sal lewer oor drie nuwe antennas vir BHF waarvoor hy ook 
volledige ontwerp- en konstruksiebesonderhede sal verskaf. 


Daarby sal daar `n twee uur lange sessie wees oor boustelle met `n aantal projekte 
wat gedemonstreer sal word. Boustelle sal ook te koop aangebied word. 


Toegang tot die geleentheid sal R20 kos wat deelname aan die trekking vir die 
TCOM V&000 2-meter mobiele stel, wat deur Multisource geskenk is, insluit. 
Leerders en studente se toegang is gratis maar hulle sal nie aan die trekking 
deel hê nie. 


Vir meer inligting oor die program besoek die SARL se webblad op 
www.sarl.org.za. Skryf in vir die gratis opgradering per e-pos deur jou 
e-posbesonderhede te stuur aan RTA@sarl.org.za en voer RTA in op die 


onderwerplyn en laat ons in die boodskap weet wat jou vernaamste amateurra- 
diobelangstelling is. 


AMATEURS MOET KLK-TOETSE AAN SARL RAPPORTEER 


By SATGON 2004 wat gister by die Universiteit van Kwazulu-Natal gehou is het 
SA AMSAT se president, Hans van de Groenendaal, ZSGAKV, amateurs en ko- 
rtgolfluisteraars aangemoedig om enige buitengewone en aanhoudende steurings 
aan die SARL te rapporteer en op te let vir enige KLK-toetse wat in hulle omgew- 
ing gedoen word. Verskeie ander Metros het sedert Pretoria se voorbeeld begin 
belangstel en mag binnekort met toetse begin. As hoof van die SARL se KLK- 
span het hy gesê dat KLK-steurings satelliet- en swak BHF-seinkommunikasie 
kan beinvloed deur kruismodulasie van KDK-seine met seine van sterk plaaslike 
radio- en televisiesenders. “Die wisselstroomverspreidingsnetwerk is ver van 'n 
perfekte RF-draer en is eerder gelykstaande aan `n langdraadantenna” het hy 
gesê. 


Rapporteer asseblief KLK-steuring en inligting oor plaaslike toetsing aan 
plc@sarl.org.za. 


MEER NUUS OOR KLK 


In opvolging van die vorige item pas dit om kennis te neem van wat in ander 
dele van die wêreld in verband met KLK gebeur en hier volg dus kort uittreksels 
daaroor uit ONEWS verkry. 


Op Donderdag 24 Junie het VSA-President George W. Bush `n toespraak 
gelewer getiteld “Hoë 'Tegnologie verbeter Ekonomie, Gesondheidsorg en 
Opvoeding”. 


'n Uittreksel daaruit lees as volg: 


“Dit gaan orals. Dit blyk sin te maak, is dit nie? indien waarna jy soek toegange 
tot die huis is. Wel, elektrisiteit gaan in die huis in. Daar is dus een groot 
geleentheid om breëband regdeur Amerika via ons kraglyne te versprei”. 


In `n ander nuusberig sê die ARRL dat die FOC klaarblyklik reeds sy gedagtes 
oor breëband (BKLK) opgemaak het en hulle “wil geen slegte nuus” oor die 
tegnologie hê nie. 


Weereens het die ARRL die FCC gevra om besluitneming vir `n jaar uit te stel 
en ook aanbeveel dat die FOC intussen van die voorsieners van BKLK vereis om 
steuringstoetse uit te voer waarby alle rolspelers betrek word en dat die FCC 
dit monitor. 


En in Australië: 


Ongelukkig het ons hier in VK-land verneem dat die ACGA goedkeuring verleen 
het vir groot BKLK-netwerke in geboue. 


Phil Wait, een van ons WIA-direkteure sê dat dit in Communications Day ger- 
apporteer is dat SkyNetGlobal van die ACA goedkeuring verkry het vir hulle 


In-Geboue kraglynkommunikasienetwerke. Die maatskappy het tans uitsluitlike 
kraglyntoegangsooreenkomste met 51 geboue wat meer as 10 000 huishoudings 
insluit. Met verlof van die ACA beplan hulle om nasionale dekking van 500 
geboue met ongeveer 100 000 woonstelle gedurende die volgende 24 maande te 
verkry. 


Finaal, AMSAT se standpunt: 


AMSAT wys daarop dat BKLK feitlik verseker `n invloed sal hê op frekwensies 
anders as wat dit werklik gebruik. Dit is die waarheid weens twee verskynsels 
implisiet in radio. Een hiervan is die opwekking van harmonieke en die ander is 
mengprodukte. Die volledige teks van al die voorleggings van AMSAT aan die 
FCC kan gevind word by http:/ /www.amsat.org/amsat/amsat-na/filings/. 


NUUS VAN DIE OSL-BURO 


Die @SL-Buro vra dat lede moet sorg dat hulle genoeg A5-grootte self- 
geadresseerde koeverte met seëls by die buro het. Die seëls op die koeverte 
moet genoeg wees om 'n posstuk van ongeveer 200 gram te dek. Baie min lede 
het koeverte by die buro en die inkomende @SL-kaarte hoop op. Besorg jou 
koeverte so spoedig moontlik by die buro. 


Die manne van die SARL se @OSL-buro het nou die dag `n interessante eksper- 
iment uitgevoer. Hulle het 500 @SL-kaarte van verskillende diktes afgetel en 
hulle laat weeg. Die massa was 1,5 kg. By die Poskantoor het hulle vasgestel 
dat die oorseese posgeld daarop, per land en see ongeveer R97,00 per kg is. 1 
000 @SL-kaarte sal dus 3 kg weeg en dit vermenigvuldig met R97,00 — R291,00; 
en ons betaal R290,00 jaarlikse ledegeld! 


KLUBNUUS 


Gedurende die Jaareindvergadering van die Zoeloeland Amateurradioklub, wat 
op 18 Julie te Richardsbaai plaasgevind het, is die volgende komiteelede verkies. 


Voorsitter: 'Ty Ferguson, ZS5TT; Onder Voorsitter: Jan Erasmus, ZS5G; 
Tesourier: Willie Axford, ZS5WI; Sekretarese: Dawn Snyders, ZR5ME; Redak- 
teur: Jo Snyders, ZR5PO; Lede: John Kramer, ZS5J; Andrew Jansen, ZR5MH; 
Warren Snyders. ZR5WOZ. 


Ons wens hulle sterkte toe gedurende hul dienstermyn, en bedank die uittre- 
dende lede vir hul harde werk gedurende hul dienstermyn. 


KATTEBAKVERKOPING 


Die Wes-Rand Amateurradioklub sal op Saterdag 4 September om 12:00 SAT 
'n kattebakverkoping hou by die WRARK-klubhuis in Krotonstraat Weltevre- 
denpark. Let asseblief op dat die hekke om 12:00 oopmaak. Vir meer inligting 
skakel Dave, ZR6OAOC, op 083 449 8991. Ons sien daarna uit om u en u vriende 
daar te ontmoet. 


VOORTPLANTINGSVERSLAG 


Aangesien Kobus, ZS6KOB, nog sonder data is, het ons na die ARRL se webwerf 
gaan kyk waar sonprofeet Tad Cook, K7RA, rapporteer: Stygende sonaktiwiteit 
is hierdie week in die nuus. Sonvlek 652, 'n werklik groot een, kyk tans reguit 
na die aarde. Ons ondervind ook koronale massauitwerping vanaf hierdie punt. 


Syfers en indekse vir die afgelope week was as volg: Gemiddelde daaglikse son- 
vlekgetalle: 72 punte op teenoor die vorige week; Gemiddelde daaglikse sonvloed: 
byna 48 punte op; Daaglikse sonvlekgetal op Maandag 19 Julie: 176, die hoog- 
ste lesing sedert 30 November 2003; Sonvloed op 20 Julie: 175,2, die hoogste 
waarde sedert 24 November verlede jaar. 


Natuurlik beteken hierdie syfers nie `n opwaartse tendens in die sonsiklus nie, 
maar op hierdie stadium is daar steeds genoeg wisselings om vir opwinding en 
belangstelling te sorg. 


Vir HF benodig ons gewoonlik hoë sonvlektellings vir `n aantal dae met stabiele 
geomagnetiese toestande. Dikwels kom die twee toestande nie gelyktydig voor 
nie. 


DAGBOEK VAN GEBEURE EN HERINNERINGS 


Vandag is die laaste Sondag van hierdie maand en is dit dus weer die geleentheid 
om 12:00 om aan die President se net deel te neem; 25 Julie: Vandag is die 
laaste dag vir die instuur van u kommentaar oor die evalueringsvoorstelle 
vir `n 7S-lisensie, wat voorverlede week aangekondig is, per e-pos aan sec- 
retary@sarl.org.za of per faks aan die SARL-kantoor by (011) 675 2793 of 
per pos aan Posbus 1721, STRUBEBSVALLEI, 1735. 1 Augustus: SARL 
HEF-foonkompetisie; 7 Augustus: Magalies Radioamateurklub begin met 
RAFE-kursus; 14 Augustus: Afd.6 BHE/UHF Werkgroep vergader; 21 Augustus: 
Radiotegnologie-in-Aksie en vlooimark by die NARS; 4 September: Wesrand 
Amateurradioklub hou `n kattebakverkoping. 2 Oktober: Vlooimark by die 
Oos-Rand Radioklub; Betaal u SARL-lidmaatskapgeld: Maak `n bydrae tot 
die fonds van die Suid-Afrikaanse Amateur Ontwikkelingstrust vir die SARL 
se TARU-lidmaatskap; Stuur artikels vir Radio 7S aan radiozs@sarl.org.za; 
Gesiggestremde amateurs kontak Dave, ZSILDH, by 021-761-8386 of e- pos 
Dave, per adres die Kaapstad Amateurradiosentrum, na, zslct@asl.net indien 
u Radio 7S op band wil ontvang. Stuur SARL-geskiedenis per e-pos na 
ZS6p@iafrica.com. 


Die SARL nooi u om Sondae om 10:00 na Amateur Radio Mirror International 
op 17 815, 9 750 en 7 082 kHz en 145,625 MH in die Oos Londen-, 145,650 in die 
Durban-, 145,750 MHz in die Pretoria- en 438,800 MHz in die Sandtongebied 
te luister. `n Heruitsending kan Maandagaande om 21:00 SAT op 8 215 kHr 
gehoor word. ARMI word deur Telkom en Sentech geborg. 


Dit bring ons aan die einde van hierdie bulletin wat saamgestel is deur Gustav, 
ZSGBWN, en gelees deur ...... vanuit ....... aS 'n diens aan radioamateurs, 
kortgolfluisteraars en elektronikaentoesiaste. 


U het geluister na ZS6SRL en baie dankie dat u by ons aangesluit het. Dankie 


ook aan diegene wat items vir die bulletins verskaf en aan al die amateurs wat 
so gereëld die herleidings waarneem. 


Hierdie Afrikaanse uitsending eindig nou en SARLNUUS wens u `n aangename 
week toe. 


Totsiens almal. 


/EX 


